Kmec, Peter, podpredseda vlády SR pre Plán obnovy a odolnosti a využívanie eurofondov (2024-02-01):
Vážený pán predsedajúci, ďakujem za slovo. Vážený pán poslanec, ďakujem za otázku. Na začiatok by som chcel uviesť, že už pri príprave národného plánu obnovy strana HLAS – sociálna demokracia kritizovala jeho, jeho prípravu aj prístup, tak ako bol zostavený, pretože, bohužiaľ, treba skonštatovať, že pri príprave plánu obnovy bol prijatý skôr stranícky a centralistický prístup, pretože ako vieme, vtedajšie koaličné politické strany si rozdelili peniaze z plánu obnovy podľa výsledku parlamentných volieb a tieto, tieto peniaze potom podľa tohto kľúča smerovali do jednotlivých rezortov, podľa toho, ako boli obsadené politickými nominantami. Taktiež sme kritizovali ten centralizmus, kde sme hovorili, že ten plán obnovy bol pripravovaný od bratislavského zeleného stola bez totálnej absencie diskusií s regiónmi a so zaujímavými združeniami. A v tomto sme sa mierne mýlili, pretože nielen od bratislavského zeleného stola, ale tento plán obnovy bol pripravený aj od bruselského stola, pretože boli tam veľmi často automaticky preklápané odporúčania Európskej komisie na ročnej báze, ktoré nie, nie vždy reflektovali tie, tie problémy, ktoré boli spojené práve s plánom obnovy, a to bola, ten hlavný cieľ bola obnova, obnova krajiny v spoločnosti a ekonomiky po COVID – 19, takže tieto ciele sa tiež často rozchádzali s tým, na čo bol tento plán obnovy určený. Takže treba povedať, že od začiatku to bola zle zapnutá košeľa a teraz keď chodím po regiónoch, tak čím ďalej, tým viac počúvam ponosy od predstaviteľov samospráv, či je to, či sú to župy, či, či je to SK-8 alebo združenia alebo združenie ZMOS, ktorý veľmi kritizujú, že veľmi málo týchto finančných zdrojov bude plynúť do regiónov. V prvej fáze, samozrejme, prebehla predovšetkým tá reformná fáza, takže tá aktivita a možno taký ten pozitívny pohľad na plán obnovy bol hodnotený a reflektovaný z toho, čo sa tu podarilo prijať v parlamente a v podstate pred, predchádzajúca vládna koalícia nejaké tie reformné kroky urobila. Otázna je ich efektivita od aj, aj to, či Slovensko bude odolnejšie a obnovenejšie po týchto reformných krokoch, čo je tiež veľmi otázne, ale momentálne pre, prechádzame k implementačnej fáze konkrétnych investičných projektov. Pripravujeme takzvaný semafor investičných projektov, a to bude veľmi červené pole, pretože ako vidíme na niektorých tých vlajkových veľkých projektoch, ktoré boli zverejnené momentálne, boli zverejňované proj... doteraz boli zverejňované projekty nad 50 miliónov, a vidíte ako, v akom stave sú Rázsochy, vidíte, v akom stave je Martin, pani ministerka zdravotníctva mala včera k tomu tlačovú konferenciu. Všetko je to postavené na vode, robilo sa piár, klepkali sa základné kamene, ale nerobili sa konkrétne kroky. Takže tých projektov je oveľa viac a to, čo žiadajú regióny, ako je napríklad, aby do tých zelených projektov išli predovšetkým investície do zatepľovania budov alebo rodinných domov, tam je veľmi málo peňazí. Takže veľa peňazí sa vyčleňovalo na také projekty, ako boli reforma národných parkov a skupovanie pozemkov spriatelených priateľov exministra Budaja a podobné, podobné otázne, otázne aktivity. Takže treba sa pripraviť na to, že budeme musieť veľmi intenzívne komunikovať s Európskou komisiou aj o tom, ako cielene opäť flexibilne nastaviť reálnosť implementácie tých projektov, ktoré sú ešte časovo schopné byť zrealizované, a potom sa musíme pozrieť aj na to, aby sme stále čo najviac peňazí dostali do regiónov a pre potreby občanov a hlavne k skvalitneniu verejných služieb. Ako veľmi dobre viete, takisto dochádza k otázne, k otáznemu čerpaniu peňazí z, z dekarbonizačného fondu, pretože... (Prerušenie vystúpenia časomerom.)